b'\n_START_ARTICLE_\nOrkestar Oru\xc5\xbeanih snaga Republike Hrvatske\n_START_SECTION_\nPo\xc4\x8detak\n_START_PARAGRAPH_\nReprezentativni orkestar Zbora narodne garde ustrojen je pri Glavnom sto\xc5\xbeeru. Bio je mobilizacijskim razvojem sastavljen od profesionalnih glazbenika-pri\xc4\x8duvnika koji su smatrali da svojim glazbenim umije\xc4\x87em mogu pridonijeti stvaranju budu\xc4\x87ega orkestra Hrvatske vojske i na taj na\xc4\x8din, usred rata, pridonijeti stvaranju hrvatske dr\xc5\xbeave. Sastav je vodio cijenjeni dirigent i glazbenik, Josip Jankovi\xc4\x87. Prvi javni nastup Orkestar je odr\xc5\xbeao na glasovitom prvom postrojavanju Zbora narodne garde 28. svibnja 1991. na stadionu u Kranj\xc4\x8devi\xc4\x87evoj ulici u Zagrebu. Vojni orkestar Hrvatske vojske ustrojen je krajem iste 1991. u sklopu Ministarstva obrane s ciljem da bude sastavljen od djelatnika - \xc4\x8dasnika, do\xc4\x8dasnika i vojnika Hrvatske vojske. Me\xc4\x91u osobama va\xc5\xbenima za stvaranje Orkestra isti\xc4\x8du se Franjo Kau\xc4\x8di\xc4\x87, Stjepan Kataleni\xc4\x87 i Josip Cmuk. Prvi se pokusi odr\xc5\xbeavaju u Dvorani August Cesarec u Zagrebu, a kasnije na \xc4\x8detvrtom katu Doma HV-a Zvonimir u Zvonimirovoj 12._NEWLINE_Svoj rad Orkestar je okrunio prvim javnim nastupom u prigodi preuzimanja vojarne Mar\xc5\xa1al Tito, dana\xc5\xa1nje Croatia u Zagrebu, a prvi protokolarni nastup odr\xc5\xbeao je 14. sije\xc4\x8dnja 1992. u Predsjedni\xc4\x8dkim dvorima, u prigodi posjeta predsjednika Italije Franccesca Cosige Republici Hrvatskoj uz priznanje Republike Hrvatske od strane Italije. Uz pojedine glazbenike nekada\xc5\xa1njega Vojnog orkestra JNA koji pristupaju novom ansamblu, u Orkestar tada dragovoljno pristupaju: Karlo Benko, Danijel Andro\xc4\x8dec, Andrija Petej, Davor Dropulji\xc4\x87, Marko Ivanovi\xc4\x87, Tedi Lu\xc5\xa1eti\xc4\x87, Domagoj Frani\xc4\x87 i Miroslav Vukovojac-Dugan. Ta skupina mladih glazbenika od samog po\xc4\x8detka \xc5\xbeeli da vojni orkestar postane ne\xc5\xa1to novo i druk\xc4\x8dije.\n_START_SECTION_\nPrva javna audicija\n_START_PARAGRAPH_\nTijekom 1992. Orkestar nastupa na boji\xc5\xa1tima diljem domovine. Osnovni mu je cilj odr\xc5\xbeati visoki stupanj borbenog morala hrvatskih vojnika. Orkestar vodi satnik Josip Cmuk koji priprema glazbenike i za prve koncerte (prvi Bo\xc5\xbei\xc4\x87ni koncert 1991. godine). Po\xc4\x8detkom 1992. dirigentsko vodstvo preuzima umirovljeni \xc4\x8dasnik August Putarek, a u studenom u Orkestar dolazi Mladen Tarbuk. 1. prosinca 1992. odr\xc5\xbeava se i prva javna audicija. Odaziv je veliki, a u Orkestar je primljeno petnaestak novih, visokoobrazovanih glazbenika - studenata i diplomiranih glazbenika Muzi\xc4\x8dke akademije u Zagrebu. Sve je o\xc4\x8ditija \xc5\xbeelja da se iz klasi\xc4\x8dnoga vojnog orkestra stvori reprezentativno glazbeno tijelo Hrvatske vojske. Uvodi se novi, zahtjevnijih repertoar i tada nastale obradbe djela hrvatskih autora poput suite iz Ere s onoga svijeta Jakova Gotovca i U boj, u boj! Ivana pl. Zajca. Veliki doprinos stvaranju repertoara daju skladatelji i obra\xc4\x91iva\xc4\x8di Nikica Kalogjera, Marko Poklepovi\xc4\x87 i Vlado Vuzem.\n_START_SECTION_\nNastupi\n_START_PARAGRAPH_\nSezonom 1993./1994. u Hrvatskome glazbenom zavodu i zagreba\xc4\x8dkim crkvama otpo\xc4\x8dinje intenzivna koncertna djelatnost Orkestra. Obavljaju se i zada\xc4\x87e za Dr\xc5\xbeavni protokol i njegove odjele - Predsjedni\xc4\x8dki, Vladin i Saborski protokol, a neprestano sti\xc5\xbeu pohvale za kvalitetnu izvedbu himni stranih zemalja. Orkestar tih godina izgra\xc4\x91uje i vizualni identitet: Krajem 1992. \xc5\xa1ivaju se prve sve\xc4\x8dane odore. Odlukom ministra obrane 1. svibnja 1995. ukidaju se Reprezentativni orkestar ZNG-a i Vojni orkestar HV-a te ustrojava Simfonijski puha\xc4\x8dki orkestar Hrvatske vojske sa sjedi\xc5\xa1tem u Zagrebu. Njegovim formiranjem zadovoljavaju se sve vojne i protokolarne potrebe._NEWLINE_Tada\xc5\xa1nje vodstvo orkestra - zapovjednik Tedi Lu\xc5\xa1eti\xc4\x87, zamjenik Domagoj Frani\xc4\x87, \xc5\xa1ef dirigent Mladen Tarbuk i predvodnik Marko Poklepovi\xc4\x87, ustraje na profiliranoj repertoarnoj politici ansambla. Orkestar postaje jedno od vode\xc4\x87ih glazbenih tijela u Hrvatskoj. Pored protokolarnih zada\xc4\x87a, uz simfonijsku sezonu u Koncertnoj dvorani Vatroslava Lisinskog, Orkestar razvija opse\xc5\xbenu koncertnu djelatnost \xc5\xa1irom Hrvatske. Okosnicu repertora \xc4\x8dine originalne skladbe za puha\xc4\x8de, hrvatske praizvedbe djela svjetske glazbene ba\xc5\xa1tine, djela suvremenih skladatelja i praizvedbe hrvatskih autora. Unutar orkestra djeljuje i niz komornih sastava razli\xc4\x8dite vrste s komornom sezonom u Hrvatskome glazbenom zavodu, potom sastav limenih puha\xc4\x8da, big band te hodni sastav. Pored \xc5\xa1efa dirigenta Mladena Tarbuka Orkestrom ravnaju ugledni hrvatski i svjetski dirigenti: Dragan Sremec, Tomislav Uhlik, Miljenko Prohaska, Vladimir Kranj\xc4\x8devi\xc4\x87, Pavle De\xc5\xa1palj, Nik\xc5\xa1a Bareza, Vjekoslav \xc5\xa0utej, Uro\xc5\xa1 Lajovic, Kre\xc5\xa1imir \xc5\xa0ipu\xc5\xa1, Walter Hilgers i dr._NEWLINE_Uz Orkestar nastupaju i mnogi ugledni solisti: klarinetist Radovan Cavallin, oboist Branko Mihanovi\xc4\x87, hornist Radovan Vlatkovi\xc4\x87, violinist An\xc4\x91elko Krpan, saksofonist Dragan Sremec, pijanistica Nina Patar\xc4\x8dec, truba\xc4\x8d Stanko Arnold, tubist Darko Ro\xc5\xa1ker, trombonist Branimir Slokar. Mnogi hrvatski skladatelji napisali su nova djela za Orkestar, a me\xc4\x91u njima i An\xc4\x91elko Klobu\xc4\x8dar, An\xc4\x91elko Igrec, Marko Ru\xc5\xbedjak, Mladen Tarbuk, Tomislav Uhlik, Igor Kuljeri\xc4\x87, Zoran Jurani\xc4\x87, Kre\xc5\xa1imir Seletkovi\xc4\x87, Branimir Lazarin, Sanda Majurec Zanata, Olja Jelaska, Antun Tomislav \xc5\xa0aban, Davor Bobi\xc4\x87, Josip Magdi\xc4\x87, Vjekoslav Nje\xc5\xbei\xc4\x87, Frano \xc4\x90urovi\xc4\x87, Zoran Jurani\xc4\x87, Berislav \xc5\xa0ipu\xc5\xa1, Davorin Kempf, Ruben Radica, Stanko Horvat i dr. Osim koncerata u glazbenim sezonama, najva\xc5\xbenije nastupe Orkestar ostvaruje na hrvatskim ljetnim festivalima (Rovinj, Krk, Zagreb, Zadar, Hvar), Vara\xc5\xbedinskim baroknim ve\xc4\x8derima, euharistijskim slavljima u prigodi dolaska Pape Ivana Pavla II. u Zagreb 1995. i 1998., na Me\xc4\x91unarodnoj glazbenoj tribini u Opatiji i Puli, otvorenju Dubrova\xc4\x8dkih ljetnih igara 1997. i 1998. te Muzi\xc4\x8dkom biennalu Zagrebu, na gostovanjima u Budimpe\xc5\xa1ti 1997., na me\xc4\x91unarodnom festivalu Moskovska jesen 1997., u Karlsruheu 1998. i Bruxellesu 1999. godine.'